Brandteknikerne kan ikke helt præcist fastslå årsagen til den brand, der den 15. januar kostede en 59-årig kvinde livet i Hobro.

Det var formentlig rygning i sengen eller et nedbrændt stearinlys, der startede den brand, der for nogle dage siden brød ud i en lejlighed på H I Bies Plads i Hobro og endte med at koste den 59-årige kvindelige beboer livet. Nærmere kan brandteknikerne ikke komme det efter undersøgelser onsdag, fortæller politikommissær Preben Møller ved Nordjyllands Politi. - De har lokaliseret arnestedet for branden, og det er i hjørnet af soveværelset. Men varmen dér har været så kraftig, at alle elektriske installationer er brændt helt væk. Derfor kan man hverken udelukke eller bekræfte, at ilden er startet dér på grund af en kortslutning. Og så vurderer man altså, at det sandsynligvis er rygning eller stearinlys, der er skyld i det, siger Preben Møller. - Det er i hvert fald udelukket, at der er tale om en påsat brand og dermed en kriminel handling. Det var uheldige omstændigheder, der startede branden, fortsætter han. Ved branden den 15. januar blev den 59-årige kvinde reddet ud af lejligheden, men da var det allerede for sent. 20 andre beboere i bygningen måtte evakueres og flere indlægges til observation for røgforgiftning. Obduktionen af den 59-årige kvinde foregår i dag, torsdag, og skal klarlægge dødsårsagen.